

Li nirrelataw man-natura hu l-ewwel pass fil-promozzjoni ta’ mġiba favur l-ambjent

Minkejja li pajjiżna u d-dinja tagħna qed jiffaċċjaw dejjem aktar problemi ambjentali, xorta nibqgħu nġibu ruħna b’mod li nkomplu nagħmlu l-ħsara lil saħħitna u lill-ambjent li ngħixu fih. Minkejja f’dan, il-fatt li l-istil ta’ ħajja li ngħixu mhux dejjem jirrispetta lill-ambjent mhux bilfors ifisser li m’aħniex inkwetati dwar l-istat tal-ambjent. Għalkemm ħafna nies huma konxji u jinteressahom mill-problemi ambjentali ta’ madwarhom, dan mhux dejjem ikun rifless fil-mod kif iġibu ruħhom. Ir-riċerka issa bdiet turi li hemm rabta bejn il-mod kif nirrelataw man-natura u l-imġiba meqjusa bħala favur l-ambjent.

Bħalissa BirdLife Malta qed tiżviluppa riżorsi ġodda flimkien ma’ metodi ġodda ta’ taħriġ għall-għalliema biex tiżgura li t-tagħlim dwar l-ambjent ma jkunx limitat għal, u bbażat biss fuq l-għarfien li wieħed jikseb mill-klassi, imma jkun jinkludi wkoll esperjenza diretta barra mill-klassi. Dawn l-għodod ġodda ta’ tagħlim qed jiġu żviluppati grazzi għall-proġett ‘Lifelong Learning through Nature’ li huwa ffinanzjat mill-programm Erasmus+ tal-Unjoni Ewropea (UE). F’dan il-kuntest, bħalissa qed iżuru Malta msieħba f’dan il-proġett minn BirdWatch Ireland u mill-Polish Society for the Protection of Birds li qed ikollhom l-opportunità jaraw b’għajnejhom u jmissu b’idejhom it-tħaddim ta’ dawn ir-riżorsi f’pajjiżna.

Fil-jiem li għaddew dan il-grupp ipparteċipa f’sessjoni ta’ taħriġ għall-għalliema li kellha l-iskop li tipprovdi lill-għalliema bil-kapaċitajiet u l-kunfidenza meħtieġa fl-użu ta’ wħud minn dawn ir-riżorsi ġodda – dawk li huma mmirati speċifikament għas-snin bikrija ta’ tagħlim fl-iskejjel. Wara, l-għalliema tal-Iskola Primarja A ta’ Ħaż-Żabbar poġġew dak li tgħallmu fil-prattika permezz ta’ dimostrazzjoni *hands-on* bis-sehem tal-istudenti tagħhom, li ttieħdu apposta fil-Buskett biex jipparteċipaw f’numru ta’ attivitajiet.

“Mill-klassi tiegħi ffurmata minn 18-il student u studenta, tlieta biss kienu żaru l-Buskett qabel. Jeżisti bżonn kbir li l-iskejjel jaċċertaw li l-istudenti tagħna jingħataw iċ-ċans li jżuru postijiet naturali bħal dawn, għax inkella qatt mhuma se jifhmu l-ħtieġa u l-importanza li l-istess siti jiġu mħarsa,” spjegat Ms Isabelle Farrugia, waħda minn dawn l-għalliema.

Dwar ir-riżorsi li qed jibbenefikaw minnhom dawn l-għalliema, u li ġew żviluppati f’Malta stess, qed issir ukoll riċerka permezz tal-kuntatti mal-Università ta’ Malta u dan bl-iskop li jiġi analizzat l-impatt tagħhom. Din l-informazzjoni, imbagħad, tgħin lill-organizzazzjoni biex tkun tista’ tkompli tikber, tiżviluppa u taġġorna ruħha skont ix-xejriet dejjem jinbidlu f’dan il-qasam. Wara din il-ġimgħa ta’ taħriġ internazzjonali fuq din l-għodda ġdida, il-pass eċitanti li jkun imiss f’dan il-proġett hu li l-imsieħba Pollakki u Irlandiżi li ngħaqdu f’din l-inizjattiva jieħdu magħhom l-ideat u r-riżorsi u jadattawhom għas-sitwazzjoni partikolari tagħhom f’pajjiżhom.

Niall Hatch, minn BirdWatch Ireland, ikkummenta b’dan il-mod fuq dan l-iskambju ta’ ideat u taħriġ prattiku li sar f’Malta: “L-għarfien dwar x’jaħdem għal Malta u r-riċerka miġbura biex turi l-impatt u l-importanza ta’ dan il-proġett se jkunu vitali għalina fl-Irlanda biex l-organizzazzjoni tagħna jirnexxilha ġġib flimkien skejjel u għalliema u trawwem fihom l-importanza li jsiru aktar attivitajiet barra mill-klassi qrib in-natura.” Hu spjega wkoll li għalkemm veru li l-abitat naturali fl-Irlanda (meta mqabbel maċ-ċirkostanzi ta’ Malta) hu ħafna akbar, it-tfal Irlandiżi sal-lum juru ħafna inqas interess u għalhekk hemm verament ħtieġa li jitressqu qrib tan-natura.

*Dan il-proġett seta’ jsir realtà bl-appoġġ finanzjarju tal-Kummissjoni Ewropea. Dan il-komunikat jirrifletti biss il-veduti tal-awtur u l-Kummissjoni ma tistax tinżamm responsabbli għal kwalunkwe użu li jista’ jsir mill-informazzjoni li fih.*

TMIEM

**Għal aktar informazzjoni, jekk jogħġbok ikkuntattja lil:**

**Hannah Chisholm,**

**Education Manager, BirdLife Malta**

**Uffiċċju: 21347645/6**

**Mowbajl: 79456312**

**education@birdlifemalta.org**

Nota lill-edituri

1. Dan il-proġett għandu l-appoġġ tal-Kummissjoni Ewropea bħala proġett iffinanzjat mill-programm Erasmus+
2. L-imsieħba fil-proġett jinkludu lil BirdLife Malta, il-Ministeru tal-Edukazzjoni u x-Xogħol, l-Irish Wildbird Conservancy (BirdWatch Ireland), ir-Royal Society for the Protection of Birds, The Polish Society for the Protection of Birds.